Ayatshia aashajaain Jesús namüin na laülaayuu judíokana sünain nümüin namüin:
“Shiimüin tü tamakat jümüin:
Chi wayuu oototkai shiinaluꞌupünaa sükulaatse anneerü,
nnojoikai ekerolüin soꞌuluꞌupünaa,
kaꞌruwarai.
Aluꞌujasaꞌaya chi eekai nikerolüin soꞌuluꞌupünaa,
niaꞌaya chi shiimainkai anneetpüꞌüin.
Ajutannüsü soꞌu tü kulaatkat nüpüleerua.
Je tü naꞌanneetsekat,
shiꞌraajüin nünüiki neenajapa süka sünülia süpüla nikeꞌerüin nüpüleerua.
Je nikeꞌetpa shia,
oꞌunüsü süpüshua nümaa eepünaale shia nütüma süka shiꞌraajüin nünüiki.
Aluꞌujasa sümüin wayuu eekai naatajatüin,
nnojoleerü oꞌunüin sümaa süka nnojolüin shiꞌraajüin sünüiki,
aꞌwalakajaweerü süpüleerua”,
nümataalakalaka Jesús namüin.
Aashajaashi joo Jesús süka sukuaippa tü kasa eꞌnnaajünakat sainküin mma süpüla niiꞌiyatüinjatüin namüin na laülaayuu judíokana sünain nnojoliin naya müin aka naaꞌin niakai sünain ekirajaa tü shiimüinkat sümüin wayuu.
Otta nnojotkalaka nayaawatüin saaꞌu jamaluꞌulüin tü nüchikikat chi anneetpüꞌükai nüküjaitpakat namüin.
Nümakalaka Jesús namüin nüchikua süka nnojolüin nayaawatüin saaꞌu na laülaayuu judíokana tü nikirajeekat anain:
“Shiimain tü tamakat jümüin:
Tayakai,
müshi aka saaꞌin wane soꞌu sükulaatse anneerü.
Tü wayuu antakalüirua tapülapünaa,
na aküjakana alawaa,
müshii aka saaꞌin kaꞌruwaralii napüshua.
Je tü anneetkalüirua,
nnojotsü shiyaawatüin aaꞌu nanüiki.
Tayakai,
müshi aka saaꞌin soꞌu sükulaatse anneerü süka shikerolüin wayuu tanainjee nümaꞌanamüin Maleiwa.
Je chi eekai nünoujain tanain,
aapüneerü nümüin nütüma Maleiwa süpüshua tü cheꞌojaakat nümüin.
Chi kaꞌruwaraikai,
antüshi neꞌe süpüla aꞌluwajaa anneerü je oꞌunaꞌalaa saaꞌin tü mürütkalüirua.
Akaajasa tayakai,
antüshi taya süpüla shiiꞌiranajaainjatüin saaꞌin wayuu tatüma süpüla eeinjatüin waneepia nümaa Maleiwa”,
nümataalakalaka Jesús namüin.
Aashajaashi Jesús nüchikua namüin:
“Tayakai,
müshi aka naaꞌin wane anneetpüꞌü eekai anamiain maꞌi,
chi nnojoikai mmolüin seema ouktaa saaꞌujee aaꞌinmajaa naꞌanneetse.
Akaajasa chi aaꞌinmajiruushikai neꞌe saaꞌu neerü,
nnojoishi müin aka naaꞌin chi kaꞌanneetseshikai.
Müleka süntüle wane unaalü sünainmüin,
nüpünaajeerü tü anneetkalüirua.
Aꞌwalakajaa meeria sainküin mmakat,
shika sümeeria tü unaatkat.
Nüpütapünaain tü anneetkalüirua süka maalin shia nüpüla saaꞌu nnojolüin nümüꞌünüin,
aꞌyataashin neꞌe nia saaꞌu neerü.
“Saaꞌu müin aka taya naaꞌin wane anneetpüꞌü eekai anamiain maꞌi,
teꞌraajüin tü taꞌanneetsekalüirua je neꞌraajüin taya,
maa aka niꞌraajüin taya chi Tashikai je teꞌraajüin niaꞌaya.
Je yapashi taya süpüla aapajirawaa tekii süpüla ouktaa saaꞌu tü taꞌanneetsekalüirua.
Eeshiꞌiya wane anneerüiruayaꞌa waneejannuu.
Tantireena nayaꞌaya tanainmüin süpüla noonooinjanain sümaa tanüiki.
Kotteeshii tatüma na taꞌanneetsekana napüshua süpüla naaꞌinmajünüinjanain tatüma tamüiwa,
tayakai chi napüꞌüyakai.
“Aishi maꞌi taya nüpüla chi Tashikai saaꞌu taapajiraainjachin tekii süpüla ouktaa saaꞌu tü taꞌanneetsekalüirua.
Je osoꞌiraweerü taaꞌin süchikijee ouktaa.
Taapajiraain tekii süka taaꞌin tamüiwa süpüla ouktaa,
nnojotsü sükajeejachin oꞌutünaa aaꞌin sütüma wayuu.
Laülaa taya tamüiwa süpüla aapajirawaa tekii ooꞌulaka süpüla osoꞌirawaa aaꞌin,
süka shiain aluwataana anain taya nütüma chi Tashikai”,
nümataalakalaka Jesús namüin.
Otta müshiꞌiya na laülaayuu judíokana sütüma tü nümakat Jesús,
aꞌülüjaajiraashii naya nachikua.
—Mamainnashi nia sütüma kaleꞌeruꞌuwaa yolujaa.
Nnojotsü anain süpüla waapajüin nünüiki —müshii wainma na laülaayuukana.
Otta sünüiki waneeirua:
—Wane wayuu eekai kaleꞌeruꞌuin yolujaa,
nnojotsü aashajaain pütchi eekai müin aka tüü.
Je wane yolujaꞌaya,
nnojotsü anain wane wayuu eekai moꞌuin sütüma —müshii naya.